รมว.พาณิชย์ ยัน ไม่มีการล็อคสเปคข้าวที่ส่งให้เฮติ
รมว.พาณิชย์ ยืนยัน ไม่มีการล็อคสเปคข้าวให้เฮติ สั่งสำนักปลัดฯ สร้างความโปร่งใส
29 ม.ค. 2553

รมว.พาณิชย์ ยืนยัน ไม่มีการล็อคสเปคข้าวให้เฮติ สั่งสำนักปลัดฯ สร้างความโปร่งใส
นางพรทิวา  นาคาศัย รัฐมนตรีว่าการกระทรวงพาณิชย์ กล่าวยืนยันว่า การจัดซื้อข้าวสารสำหรับส่งไปช่วยเหลือผู้ประสบภัยที่ประเทศเฮตินั้น ไม่มีการล็อกสเปคให้ผู้ประกอบการบางราย ตามที่เป็นข่าว โดยข้อเท็จจริงสำนักงานปลัดกระทรวงพาณิชย์เป็นฝ่ายจัดซื้อจัดจ้างทั้งหมด โดยมีองค์การคลังสินค้า (อคส.) และกรมการค้าต่างประเทศ เป็นฝ่ายปฏิบัติการนำข้าวขาว 5% ปี 2551/2552 จำนวน 100 ตัน ไปบรรจุถุงขนาด 5 กิโลกรัม โดยใช้งบประมาณกลางของรัฐบาลจำนวน 2.8 แสนบาท ซึ่งอยู่ในกรอบของราคากลาง
อย่างไรก็ตาม ได้สั่งการให้สำนักงานปลัดกระทรวงพาณิชย์เข้าไปดำเนินการดูแลทุกขั้นตอน เพื่อความโปร่งใสแล้ว
ทั้งนี้ ก่อนหน้านี้ มีกระแสข่าวว่า กระทรวงพาณิชย์มีการล็อคสเปคให้บางบริษัท อย่างน้อย 2 ราย เพราะบริษัทดังกล่าวได้พิมพ์ข้อความว่า “ข้าวสารมอบจากรัฐบาลไทยถึงประชาชนชาวเฮติ” บนถุงบรรจุข้าวสารไว้ล่วงหน้า โดยระบุว่า การดำเนินการเรื่องนี้ ได้ใช้วิธีการจัดซื้อจัดจ้างกรณีพิเศษ และจะต้องบรรจุถุงให้แล้วเสร็จก่อนส่งมอบในวันที่ 1 ก.พ.นี้ จึงถูกมองว่าเป็นการเอื้อประโยชน์